Suldati fil-Forzi Armati ta’ Malta jinsabu maħsuda bl-aħbar tal-mewt ta’ Graziella Zammit, suldat mal-Forzi Armati ta’ Malta. Graziella ta’ 29 sena kienet ilha fl-Armata ta’ pajjiżna għal dawn l-aħħar ħames snin u kienet tagħmel parti mill-Ewwel Reġiment A Company. Hija kienet taqdi d-doveri tagħha fl-Ajruport Internazzjonali ta’ Malta. tvm.com.mt jinsab informat li bħalissa għaddejjin it-tħejjijiet biex il-kadavru tagħha jinġieb minn barra. Il-kollegi tagħha fl-Armata wrew id-dieqa tagħhom bl-aħbar tal-mewt tagħha u fissruha bħala telfa kbira. Huma ddeskrivew lil Graziella bħala bniedma li ma kienet taqta’ qalbha minn xejn, persuna professjonali, u fuq kollox ħabiba kbira ta’ bosta suldati fuq il-post tax-xogħol. Sostnew li Graziella qatt ma naqset mid-doveri u r-responsabbilitajiet tagħha, u kull Uffiċjal u Kmandant jistgħu jixhdu għal dan. Fl-aħħar sigħat ittella’ wkoll filmat fuq YouTube b’diversi mumenti sbiħ u anke diffiċli mill-ħajja tas-Suldat Zammit. Graziella se tingħata l-aħħar tislima nhar is-Sibt li ġej fis-2.30 ta’ waranofsinhar fil-Knisja Parrokjali ta’ Ħaż-Żabbar. Kull min se jattendi huwa mħeġġeġ jilbes ilbies ta’ kulur abjad jew blu skont ix-xewqa tas-suldat Zammit.